ลักษณะการประกอบธุรกิจ

ประวัติความเป็นมา

บริษัท บลิส-เทล จำกัด (มหาชน) ก่อตั้งขึ้นในเดือนมีนาคม 2532
โดยความร่วมมือของกลุ่มตระกูลเขมะจันตรีและกลุ่มตระกูลเอกธนิตพงษ์ (“กลุ่มผู้ถือหุ้นเดิม”)
ด้วยทุนจดทะเบียนเริ่มแรก 300,000 บาท
เพื่อประกอบธุรกิจเป็นผู้นำเข้าและจำหน่ายอุปกรณ์สื่อสารโทรคมนาคม
โดยในระยะแรกสินค้าที่บริษัทจำหน่าย ได้แก่ โทรศัพท์บ้านแบบมีสายและไร้สาย และวิทยุติดตามตัว
(Pager) เป็นต้น ต่อมาในปี 2534 บริษัทจึงได้มีการนำเข้าและจำหน่ายโทรศัพท์เคลื่อนที่เป็นต้นมา
จวบจนปัจจุบัน

การดำเนินงานของบริษัทมีการเติบโตอย่างต่อเนื่อง
โดยเฉพาะอย่างยิ่งการจำหน่ายโทรศัพท์เคลื่อนที่ที่เพิ่มขึ้นมา โดยตลอด
บริษัทจึงมีการเพิ่มทุนจดทะเบียนเพื่อสนับสนุนการขยายงานดังกล่าว โดยในปี 2537
บริษัทเพิ่มทุนจดทะเบียนเป็น 15 ล้านบาท และในปี 2538 ได้เพิ่มทุนจดทะเบียนเป็น 50 ล้านบาท
พร้อมกับเปลี่ยนแปลงมูลค่าที่ตราไว้ต่อหุ้นจาก 100 บาทต่อหุ้น เป็น 10 บาทต่อหุ้น
และได้เสนอขายหุ้นเพิ่มทุนในสัดส่วนร้อยละ 30 และ 32 ของทุนจดทะเบียน ให้แก่บริษัท สามารถ
คอร์ปอเรชั่น จำกัด (มหาชน) (“SAMART”) และผู้ถือหุ้นรายย่อยรายใหม่ ตามลำดับ จากนั้นในปี
2540 บริษัทได้ดำเนินการเพิ่มทุนจดทะเบียนจาก 50 ล้านบาทเป็น 62.50 ล้านบาท
และได้จำหน่ายหุ้นเพิ่มทุนให้แก่ ออดิโอวอกซ์ คอร์ปอเรชั่น (“ออดิโอวอกซ์”)
ซึ่งเป็นบริษัทจดทะเบียนในตลาดหลักทรัพย์ Nasdaq ประเทศสหรัฐอเมริกา
โดยเป็นผู้จำหน่ายอุปกรณ์สื่อสารโทรคมนาคม ทำให้ออดิโอวอกซ์ ถือหุ้นในสัดส่วนร้อยละ 20
ของทุนจดทะเบียน
และทำให้บริษัทมีพันธมิตรทางธุรกิจที่จะสนับสนุนการดำเนินธุรกิจของบริษัทได้เป็นอย่างดี

ต่อมาในปี 2546 SAMART มีการปรับโครงสร้างธุรกิจของกลุ่มบริษัท
รวมทั้งมีการจัดโครงสร้างการลงทุนใน บริษัทย่อยและบริษัทร่วมใหม่
เพื่อให้สอดคล้องกับแผนธุรกิจของกลุ่มบริษัท จึงได้โอนหุ้นของบริษัทที่ถืออยู่ ให้แก่ บริษัท สามารถ
ไอ-โมบาย จำกัด (มหาชน) (“SIM”) ซึ่งเป็นบริษัทย่อยของ SAMART จากนั้น ในปี 2547
บริษัทมีการเพิ่มทุน จดทะเบียนเป็น 150 ล้านบาท และเสนอขายหุ้นเพิ่มทุนให้แก่ผู้ถือหุ้นเดิม
พร้อมกับเปลี่ยนแปลงมูลค่าที่ตราไว้ของหุ้น จาก 10 บาทต่อหุ้น เป็น 1 บาทต่อหุ้น

ในปี 2547 บริษัท เน็ตเวิร์ค แมเนชเม้นท์ โซลูชั่น จำกัด (“NMS”)
ซึ่งเป็นบริษัทจากประเทศสิงคโปร์ที่เน้นการลงทุนในบริษัทค้าปลีกอุปกรณ์สื่อสารโทรคมนาคม
ได้สนใจที่จะร่วมลงทุนกับบริษัท ในขณะเดียวกับที่ SIM
ซึ่งดำเนินธุรกิจจำหน่ายโทรศัพท์เคลื่อนที่เช่นเดียวกับบริษัท
เห็นว่าการถือหุ้นในบริษัทอาจก่อให้เกิดความขัดแย้งทางผลประโยชน์ (Conflict of Interest)
ได้ และอยู่ระหว่างหาทางแก้ไขความขัดแย้งทางผลประโยชน์ที่อาจเกิดขึ้น NMS
จึงได้เสนอซื้อหุ้นของบริษัททั้งหมดจาก SIM ซึ่งส่งผลให้ NMS
เป็นผู้ถือหุ้นของบริษัทในสัดส่วนประมาณร้อยละ 18 และเพื่อรองรับการขยายธุรกิจในอนาคต
บริษัทได้มีการเพิ่มทุนจดทะเบียนจาก 150 ล้านบาท เป็น 230 ล้านบาท
ด้วยการเข้าระดมทุนในตลาดหลักทรัพย์แห่งประเทศไทย โดยมีการจัดสรรหุ้นเพิ่มทุนจำนวน
80,000,000 หุ้น มูลค่าที่ตราไว้หุ้นละ 1 บาท เสนอขายให้แก่ บุคคลทั่วไป จำนวน 70,000,000
หุ้น และกรรมการและพนักงาน จำนวน 10,000,000 หุ้น ซึ่งตลาดหลักทรัพย์
แห่งประเทศไทยได้รับหุ้นสามัญของบริษัทเป็นหลักทรัพย์จดทะเบียน ในกลุ่มเทคโนโลยี หมวดสื่อสาร
และใช้ชื่อย่อในการซื้อขายหลักทรัพย์ว่า “BLISS” และเริ่มซื้อขายในตลาดหลักทรัพย์ได้ตั้งแต่วันที่
13 ธันวาคม 2547 เป็นต้นไป ซึ่งการเข้า จดทะเบียนในตลาดหลักทรัพย์ดังกล่าว
นับว่าเป็นความสำเร็จอย่างยิ่งในการดำเนินธุรกิจของบริษัท
และได้ส่งผลให้บริษัทมีความน่าเชื่อถือและมีฐานะทางการเงินที่แข็งแกร่งยิ่งขึ้น
ซึ่งมีส่วนสำคัญที่จะช่วยเพิ่มความสามารถในการแข่งขันของบริษัท
ตลอดจนเป็นการเปิดโอกาสให้บุคคลทั่วไปเข้ามามีส่วนร่วมเป็นเจ้าของบริษัทด้วย

ในปี 2548 บริษัทได้จดทะเบียนเพิ่มทุนอีก 69 ล้านบาท รวมบริษัทมีทุนจดทะเบียนทั้งสิ้น 299
ล้านบาท พร้อมทั้งได้ออก และเสนอขายใบสำคัญแสดงสิทธิที่จะซื้อหุ้นสามัญจำนวน 68,999,982
หน่วย ให้แก่ผู้ถือหุ้นที่มีรายชื่อปรากฎในสมุดทะเบียนผู้ถือหุ้นเดิมโดยไม่คิดมูลค่า ในอัตราส่วน 10
หุ้นสามัญเดิมต่อ 3 หน่วยใบสำคัญแสดงสิทธิ
ซึ่งตลาดหลักทรัพย์แห่งประเทศไทยได้รับใบสำคัญแสดงสิทธิที่จะซื้อหุ้นสามัญของบริษัทเป็นหลักทรัพย์จดทะเบียน
โดยใช้ชื่อย่อในการซื้อขายหลักทรัพย์ว่า “BLISS - W1” และเริ่มซื้อขายได้เมื่อวันที่ 3 สิงหาคม
2548 เป็นต้นมา

สำหรับในปี 2549 ที่ผ่านมา บริษัทมีเหตุการณ์ที่สำคัญตามลำดับดังนี้

1.  ที่ประชุมคณะกรรมการบริษัทครั้งที่ 1/2549 เมื่อวันที่ 30 มกราคม 2549
    ได้มีมติอนุมัติให้ลงทุนในบริษัทย่อย ซึ่งได้แก่บริษัท บลิสสปอร์ต จำกัด ในสัดส่วนร้อยละ 80
    ของทุนจดทะเบียน 10 ล้านบาท หรือเท่ากับ 8 ล้านบาท โดยบริษัทที่จัดตั้งขึ้นใหม่นี้
    มีวัตถุประสงค์ในการดำเนินธุรกิจด้านจำหน่ายอุปกรณ์กีฬาและเครื่องแต่งกาย
    เนื่องจากบริษัทได้เล็งเห็นว่าปัจจุบันคนไทยได้หันมาใส่ใจเกี่ยวกับสุขภาพมากขึ้น
    ตลาดของสินค้าที่เกี่ยวข้องกับกีฬาและสุขภาพจึงมีแนวโน้มการเติบโตที่ดีในอนาคต
    ประกอบกับบริษัทมีความชำนาญด้านการค้าปลีกและการบริหารร้านค้า
    บริษัทจึงเห็นว่าเป็นโอกาสที่ดีในการขยายขอบเขตการดำเนินธุรกิจ โดยในปี 2549 ที่ผ่านมา
    บริษัท บลิสสปอร์ต จำกัด
    ได้เปิดร้านค้าเพื่อจำหน่ายอุปกรณ์กีฬาในห้างสรรพสินค้าชั้นนำแล้วจำนวน 3 สาขา

2.  เมื่อวันที่ 8 สิงหาคม 2549 บริษัท อินเตอร์แนชั่นเนิล เอนจีเนียริง จำกัด (มหาชน)
    (“IEC”) ซึ่งดำเนินธุรกิจด้านวิศวกรรม และโทรศัพท์เคลื่อนที่ ได้เข้าร่วมลงทุนในบริษัท
    บลิส-เทล จำกัด (มหาชน) โดยได้ซื้อหุ้นจากผู้ถือหุ้นเดิมและผู้บริหารของบริษัท รวมจำนวน
    56 ล้านหุ้น คิดเป็นสัดส่วนการถือหุ้นร้อยละ 24.35 ซึ่งส่งผลให้ IEC
    เป็นผู้ถือหุ้นรายใหญ่ของบริษัท ภายหลังการเปลี่ยนแปลงของโครงสร้างการถือหุ้นบริษัท และ
    IEC มีนโยบายที่จะแบ่งความรับผิดชอบในการดำเนินธุรกิจจำหน่ายโทรศัพท์เคลื่อนที่
    โดยบริษัทจะเป็นผู้ดูแลด้านการค้าปลีก และบริหารร้านค้าปลีกทั้งหมด ได้แก่ บลิสเทลช็อป
    โมบายอีซี่บายไออีซี และจุดจำหน่ายสินค้าผ่านเคาน์เตอร์ภายในห้างสรรพสินค้า ในขณะที่ IEC
    จะเป็นผู้ดูแลและให้บริการด้านการค้าส่ง การจัดหาสินค้าให้แก่บริษัท การบริหารคลังสินค้า
    การกระจายสินค้า และการให้บริการหลังการขายและซ่อมโทรศัพท์เคลื่อนที่
    ซึ่งทั้งสองฝ่ายคาดว่าจะได้รับประโยชน์
    จากการลดต้นทุนสินค้าอันเนื่องมาจากปริมาณการสั่งซื้อสินค้าที่เพิ่มขึ้น
    การลดค่าใช้จ่ายในการดำเนินงาน จากการใช้ระบบบริหารสินค้าคงคลัง ระบบจัดส่งสินค้า
    ระบบบริหารและสนับสนุนการดำเนินงาน รวมถึงทรัพยากรในการดำเนินธุรกิจบางส่วนร่วมกัน
    ซึ่งจะช่วยเพิ่มความสามารถในการแข่งขันในตลาดโทรศัพท์เคลื่อนที่
    เนื่องจากช่องทางการจำหน่ายสินค้าที่เพิ่มขึ้น
    ตลอดจนการแลกเปลี่ยนข้อมูลและวางแผนงานด้านการตลาดร่วมกัน

เนื่องจากทั้งบริษัท และ IEC ต่างดำเนินธุรกิจโทรศัพท์เคลื่อนที่เช่นเดียวกัน
บริษัทจึงมีนโยบายในการขจัดความขัดแย้งทางผลประโยชน์ที่อาจเกิดขึ้นได้เนื่องจากสินค้าส่วนใหญ่ซึ่งอาจแข่งขันกัน
หรือทดแทนกันได้นั้น
บริษัทจึงมีการกำหนดนโยบายในการขจัดความขัดแย้งทางผลประโยชน์ที่อาจเกิดขึ้น
โดยการแบ่งแยกการดำเนินธุรกิจจำหน่ายโทรศัพท์เคลื่อนที่เป็นด้านการค้าปลีกและค้าส่งอย่างชัดเจน
โดยบริษัทจะเป็นผู้ดูแลด้านการค้าปลีก ในขณะที่ IEC จะเป็นผู้ดูแลและให้บริการด้านการค้าส่ง
ซึ่งที่ผ่านมาบริษัทได้เข้าซื้อสินทรัพย์ของบริษัท ไออีซี โมบาย จำกัด (“ไออีซี โมบาย”)
ซึ่งเป็นบริษัทย่อยของ IEC ที่ดำเนินธุรกิจด้านการค้าปลีกโทรศัพท์เคลื่อนที่
แต่เนื่องจากรายการดังกล่าวเป็นรายการที่เกี่ยวโยงกันระหว่างบริษัท กับ IEC
และบุคคลที่เกี่ยวโยง ซึ่งบริษัทต้องเสนอที่ประชุมผู้ถือหุ้นพิจารณาอนุมัติ
ซึ่งที่ผ่านมาบริษัทไม่สามารถจัดส่งรายละเอียดเกี่ยวกับรายการที่เกี่ยวโยงกันให้แก่ผู้ถือหุ้นเป็นการล่วงหน้าไม่น้อยกว่า
14 วัน ก่อนวันประชุมผู้ถือหุ้นได้
เนื่องจากขาดความเห็นของที่ปรึกษาทางการเงินอิสระเกี่ยวกับการทำรายการดังกล่าว
บริษัทจึงจำเป็นต้องชะลอการดำเนินการดังกล่าวออกไปก่อน
เพื่อพิจารณากำหนดแนวทางที่ชัดเจนและเหมาะสมในการดำเนินการดังกล่าวต่อไป

อย่างไรก็ตาม เพื่อป้องกันความขัดแย้งทางผลประโยชน์ที่อาจเกิดขึ้นได้
บริษัทได้กำหนดนโยบายและขั้นตอนการสั่งซื้อสินค้าที่ชัดเจน
การกำหนดราคาซื้อขายระหว่างกันสามารถอ้างอิงกับราคาตลาดได้
เพื่อป้องกันความขัดแย้งทางผลประโยชน์ และคุ้มครองผลประโยชน์ของผู้ลงทุนรายย่อย

3.  ที่ประชุมวิสามัญผู้ถือหุ้นครั้งที่ 1/2549 เมื่อวันที่ 15 พฤศจิกายน 2549
    ได้มีมติอนุมัติเพิ่มทุนจดทะเบียนของบริษัทอีก 501 ล้านบาท จากทุนจดทะเบียนเดิมจำนวน 299
    ล้านบาท เป็น 800 ล้านบาท โดยการออกหุ้นสามัญใหม่จำนวน 501 ล้านหุ้น
    พร้อมทั้งอนุมัติให้จัดสรรหุ้นสามัญเพิ่มทุนของบริษัทจำนวน 501,000,000 หุ้น
    ไว้เพื่อเสนอขายให้แก่บุคคลในวงจำกัดให้แล้วเสร็จภายใน 12 เดือน
    ซึ่งจะเป็นการเสนอขายครั้งเดียวหรือหลายครั้งก็ได้
    ขึ้นอยู่กับความเหมาะสมของสภาวะตลาดเงิน ตลาดทุน เพื่อให้บริษัทได้รับประโยชน์สูงสุด
    โดยบริษัทจะพิจารณาคัดเลือกผู้ถือหุ้นรายใหม่จากผู้ลงทุนที่มีศักยภาพทางด้านเงินทุน
    และมีประสบการณ์ ความรู้ความสามารถในธุรกิจด้านต่างๆ
    ที่สอดคล้องกับการดำเนินธุรกิจของบริษัท

จากมติที่ประชุมวิสามัญผู้ถือหุ้นดังกล่าว บริษัทจึงได้ดำเนินการจดทะเบียนเพิ่มทุนเป็น 800 ล้านบาท
เมื่อวันที่ 7 ธันวาคม 2549 ที่ผ่านมา พร้อมทั้งที่ประชุมคณะกรรมการครั้งที่ 12/2549 เมื่อวันที่ 27
ธันวาคม 2549 ได้มีมติอนุมัติจัดสรรหุ้นเพิ่มทุนจำนวน 50 ล้านหุ้น ให้แก่ผู้ลงทุนจำนวน 4 ราย
ในราคาหุ้นละ 2.50 บาท รวมเป็นเงินทั้งสิ้น 125 ล้านบาท ทำให้ปัจจุบัน
บริษัทมีทุนจดทะเบียนชำระแล้วเท่ากับ 280 ล้านบาท

ภาพรวมการประกอบธุรกิจ

บริษัทประกอบธุรกิจเป็นผู้จำหน่ายสินค้าเกี่ยวกับอุปกรณ์สื่อสารโทรคมนาคม
โดยในปัจจุบันบริษัทเป็นตัวแทนจำหน่ายโทรศัพท์เคลื่อนที่ ซิมการ์ดและบัตรเติมเงิน
และอุปกรณ์เสริมหลายตราผลิตภัณฑ์ ซึ่งมีรายละเอียดดังต่อไปนี้

+------------------+---------------------------+-----------------------+
| ประเภทของสินค้า    | แหล่งที่มาของสินค้า            |                       |
+------------------+---------------------------+-----------------------+
|                  | สั่งซื้อภายในประเทศ           | นำเข้าจากต่างประเทศ     |
+------------------+---------------------------+-----------------------+
| โทรศัพท์เคลื่อนที่     | 1.  สั่งซื้อจา                | นำเข้าจากผู้ผ            |
|                  | กบริษัทผู้ให้บริการโทรศัพท์เคลื่อนที่ | ลิตโทรศัพท์เคลื่อนที่ยี่ห้อต่างๆ |
|                  |     (Operator) หรือบริษัท    | และผู้จัดจำหน            |
|                  |     ในเครือ เช่น DPC, UD,   | ่ายโทรศัพท์เคลื่อนที่ยี่ห้อต่างๆ |
|                  |     True Move, Hutch,     | ในแต่ละประเทศ          |
|                  |                           |                       |
|                  | 2.  สั่งซื้อจากผู้จัดจำหน่าย      |                       |
|                  |     (Distributor) เช่น     |                       |
|                  |     M-link, IEC           |                       |
+------------------+---------------------------+-----------------------+
| ซิม               | สั่งซื้อจา                    |                       |
| การ์ดและบัตรเติมเงิน | กบริษัทผู้ให้บริการโทรศัพท์เคลื่อนที่ |                       |
|                  | (Operator) หรือบริษัทในเครือ  |                       |
| -   แบบจ่ายล่วงหน้า | ได้แก่                      |                       |
|     (Pre-Paid)   |                           |                       |
|                  | True Move, Hutch, DPC และ |                       |
| -   แบบจดทะเบียน  | UD                        |                       |
|     (Post-Paid)  |                           |                       |
+------------------+---------------------------+-----------------------+
| อุปกรณ์เสริม        | สั่งซื้อโดยตรงจาก             |                       |
| (Accessories)    |                           |                       |
|                  | 1.  เจ้าของตราผลิตภัณฑ์       |                       |
| เช่น              |                           |                       |
| แบต              | 2.  ผู้ผลิตอุปกรณ์เสริมที่ได      |                       |
| เตอรี่โทรศัพท์เคลื่อนที่ | ้รับอนุญาตจากเจ้าของตราผลิตภัณฑ์ |                       |
|                  |                           |                       |
| ที่ชาร์จแบตเตอรี่     |                           |                       |
| หน้ากากโทรศัพท์     |                           |                       |
| Bluetooth เป็นต้น  |                           |                       |
+------------------+---------------------------+-----------------------+

บริษัทจำหน่ายสินค้าในรูปแบบการขายปลีกผ่านช่องทางการจัดจำหน่ายต่าง ๆ ได้แก่

1)  ร้าน Bliss@Tel Shop ซึ่งเปิดตามศูนย์การค้า (Shopping Plaza)
    และร้านค้าปลีกรูปแบบใหม่ (Modern Trade) เช่น เทสโก้ โลตัส คารฟูร์ บิ๊กซี
    และโฮมโปร

2)  การจำหน่ายผ่านเคาน์เตอร์จำหน่ายในห้างสรรพสินค้า (Department Store)
    และร้านค้าปลีกรูปแบบใหม่ เช่น Power Buy และ Power Mall

3)  การขายตรง (Direct Sale)
    โดยการจัดรายการขายพิเศษในห้างสรรพสินค้าและศูนย์การค้าต่าง ๆ และผ่าน website
    ของบริษัท ชื่อ www.blisstel.com

โดย ณ 31 ธันวาคม 2549 บริษัทมีสาขาและจุดจำหน่ายรวมทั้งสิ้นจำนวน 299 แห่ง
ทั้งในกรุงเทพมหานครและต่างจังหวัด ลดลงจากปี 2548 จำนวน 103 แห่ง ซึ่งเป็นผลมาจากในปี
2549 ที่ผ่านมา บริษัทได้มีการปิดสาขา Bliss@Tel Express ซึ่งตั้งอยู่ในร้านค้าสะดวกซื้อ เช่น
ร้านเทสโก้ โลตัส เอ็กซ์เพรส รวม 130 แห่ง
เนื่องจากเป็นประเภทสาขามีความสามารถในการทำกำไรต่ำ

นอกจากการขายปลีกผ่านช่องทางการจัดจำหน่ายของบริษัทแล้ว
บริษัทยังมีการจำหน่ายสินค้าให้แก่ตัวแทนจำหน่ายซึ่งได้รับการแต่งตั้งจากบริษัท
โดยตัวแทนจำหน่ายของบริษัทจะนำสินค้าไปจำหน่ายต่อให้แก่ลูกค้ารายย่อยอีกทอดหนึ่ง โดย ณ 31
ธันวาคม 2549 บริษัทมีตัวแทนจำหน่ายทั้งสิ้น 200 ราย ครอบคลุมพื้นที่ทั่วประเทศ

อย่างไรก็ตาม ผลมาจากการเปลี่ยนแปลงโครงสร้างการถือหุ้นของบริษัท ซึ่งปัจจุบันบริษัท
อินเตอร์แนชั่นเนิล เอนจีเนียริง จำกัด (มหาชน) ผู้ถือหุ้นรายใหญ่ของบริษัท
และบริษัทต่างดำเนินธุรกิจจำหน่ายโทรศัพท์เคลื่อนที่เช่นเดียวกัน
จึงอาจก่อให้เกิดความขัดแย้งทางผลประโยชน์เนื่องจากสินค้าส่วนใหญ่อาจแข่งขันกันหรือทดแทนกันได้
บริษัทจึงอยู่ระหว่างดำเนินการปรับปรุงโครงสร้างธุรกิจเพื่อขจัดความขัดแย้งทางผลประโยชน์ที่อาจเกิดขึ้นได้
โดยบริษัทมีแผนที่จะแบ่งแยกธุรกิจโทรศัพท์เคลื่อนที่ออกเป็นการค้าปลีกและค้าส่งอย่างชัดเจน
ซึ่งคาดว่าจะสามารถดำเนินการได้แล้วเสร็จภายในปี 2550 นี้

โครงสร้างรายได้ของบริษัท

โครงสร้างรายได้ของบริษัทแยกตามสายผลิตภัณฑ์ สามารถสรุปได้ดังนี้

(หน่วย : ล้านบาท)

  --------------------------------------------------------------------------------
  ผลิตภัณฑ์               ปี 2549              ปี 2548              ปี 2547     
  -------------------- ---------- -------- ---------- -------- ---------- --------
                       รายได้      รายได้    รายได้      รายได้    รายได้      ร้อยละ

  รายได้จากการขาย                                                          

  - โทรศัพท์เคลื่อนที่       6,512.46   91.59    8,385.33   84.70    7,617.32   83.32

  - ซิมการ์ดและบัตรเติมเงิน 525.66     7.39     1,332.91   13.46    1,393.88   15.25

  - อุปกรณ์เสริม          17.28      0.24     15.74      0.16     19.52      0.21

  รวมรายได้จากการขาย    7,055.40   99.22    9,733.98   98.32    9,030.72   98.78

  รายได้อื่น*             55.29      0.78     166.53     1.68     111.11     1.22

  รายได้รวม             7,110.69   100.00   9,900.51   100.00   9,141.83   100.00
  --------------------------------------------------------------------------------

หมายเหตุ: * รายได้อื่นของบริษัทประกอบด้วยรายได้ค่าส่งเสริมการขายและรายได้อื่นๆ 

เป้าหมายการดำเนินธุรกิจ

เนื่องจากภาวะเศรษฐกิจที่ชะลอตัวและการแข่งขันที่สูงขึ้นในปี 2549
ส่งผลให้บริษัทมีนโยบายในการดำเนินธุรกิจด้วยความระมัดระวังมากขึ้น
ดังจะเห็นได้จากบริษัทได้ปิดสาขา Bliss-Tel Express
เนื่องจากมีความสามารถในการทำกำไรต่ำรวม 130 แห่ง
มีการวางแผนการตลาดที่สอดคล้องกับภาวะเศรษฐกิจมากขึ้น
การเพิ่มประสิทธิภาพในการบริหารสินค้าคงคลังเพื่อลดปริมาณสินค้าคงคลังลง
ในขณะที่มีสินค้าเพียงพอต่อการจำหน่าย อย่างไรก็ตาม ในปี 2550
บริษัทยังคงมีแผนที่จะขยายสาขาของบริษัทต่อไป โดยจะเน้นการเปิดสาขา Bliss@Tel Shop
ในพื้นที่ที่มีศักยภาพและความสามารถในการทำกำไรสูง